[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 4.11.2008 r.

COM(2008) 670 окончателен

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Доклади от държави-членки за видовете поведение, които сериозно нарушават правилата на общата политика в областта на рибарството през 2006 г.

СЪОБЩЕНИЕ НА КОМИСИЯТА ДО СЪВЕТА И ДО ЕВРОПЕЙСКИЯ ПАРЛАМЕНТ

Доклади от държави-членки за видовете поведение, които сериозно нарушават правилата на общата политика в областта на рибарството през 2006 г.

1. Въведение

С оглед повишаване на прозрачността за това как държавите-членки съблюдават своите задължения за прилагане на правилата на Общността, Регламент (ЕО) № 1447/1999 г. на Съвета[1] въведе задължението държавите-членки да докладват ежегодно на Комисията колко „сериозни“ нарушения са били установени и какви санкции са били наложени. За тази цел гореспоменатият регламент установи списък с 19 вида особено сериозни нарушения на правилата на Общността. Държавите-членки са длъжни да осигурят предприемането на подходящи мерки срещу физическите или юридическите лица, които нарушават правилата на Общата политика в областта на рибарството[2].

Изброените видове поведение са свързани с най-важните задължения, наложени от правилата на Общността относно съхранението на рибните запаси, мониторинга и маркетинга на рибните продукти.

Процедурата за докладване на изискваната информация на Комисията е уредена в Регламент (EО) №°2740/1999 на Комисията[3]. Информацията, предадена с електронни средства, следва да позволява сравнение между държавите-членки по отношение на ефективността на техните системи за прилагане. Крайната цел на законодателя е прогресивно да се създадат еднакви условия за дейност сред рибарите, които на свой ред ще имат по-голямо доверие на контролните органи в цялата Европейска общност и ще се придържат към правилата на Общността относно опазването на рибните ресурси.

Настоящото съобщение се отнася за случаите на поведение, които сериозно са нарушили правилата на ОПОР и за които е започнала процедура през 2006 г.

Това е седмото съобщение по тази тема. Комисията представи най-подходящата информация за 2000 г. в съобщението си от 12 ноември 2001 г[4]., за 2001 г. — в съобщението си от 5 декември 2002 г[5]., за 2002 г. — в съобщението си от 15 декември 2003 г[6]., за 2003 г. — в съобщението си от 20 май 2005 г[7]. и за 2005 г. —в съобщението си от 25 юли 2007 г[8].

2. Доклади от държави-членки за 2006 г.

Регламент № 2740/1999 на Комисията определя подробни правила за предаване на данни относно видовете поведения, които сериозно нарушават правилата на общата политика в областта на рибарството. Данните се предават с електронни средства, така че службите на Комисията да могат да изготвят таблици, които се прилагат към съобщението. Тези таблици са предназначени да покажат най-интересните характеристики, произтичащи от докладите на държавите-членки.

Показаните данни са тези, предоставени от държавите-членки, които получиха възможност да проверят тези числа преди Комисията да финализира съобщението.

Коментарите, изпратени от държавите-членки, бяха взети предвид и, където е подходящо, има изрична препратка към тях.

3. Допълнителна информация, предоставена от държавите-членки

Тъй като тълкуването на събраната информация не е лесно, защото тя се състои изключително от набори от числа, а някои данни могат да бъдат подвеждащи до известна степен, Комисията прикани държавите-членки да осигурят допълнителна информация, която считат за необходима за изясняване на анализа на числата.

А. Обща допълнителна информация

Основните точки могат да се обобщят по следния начин:

- Процедурите (от административен или наказателен характер), започнати за санкциониране на нарушения на правилата на ОПОР, обикновено са продължителни, като варират от 1—2 месеца до 1—2 години в различните държави-членки. Приключването на цялата процедура изглежда отнема средно между 8—12/18 месеца. Наказателните процедури са най-дълги (например наказателни процедури се прилагат главно във Финландия и Швеция), като в някои държави-членки отнемат до 10 години с етапите на обжалването. Административните процедури са по-къси, като по-принцип отнемат около 1—2 месеца.

- Значителен брой процедури за нарушения, установени през предишната година, са все още висящи.

- Обикновено най-засегнатите от сериозни нарушения видове са тези, за които се прилагат планове за възстановяване или национални ограничителни мерки, както и тези с висока търговска стойност т.е. дънни видове, треска, морски език, сьомга, сардина и хамсия.

- Изглежда най-много нарушения са били установени от държави-членки в зоните на ICES като зоната на Източно Средиземно море, Северно море, Балтийско море, зоните на Скагерак и Категат, Андалусия и Галиция, зона 30 на ICES, Северна Гърция - зони 34.3.1 и 34.2.2 на ФАО.

- Повечето нарушения са били установени при инспекции в открито море.

Б. Ново законодателство и най-добри практики

С оглед разширяването на обхвата на съобщението то за първи път включва препратка към националното законодателство и най-добрите практики. Измежду приетите наскоро правни инструменти и най-добри практики за прилагане на правилата в областта на рибарството си струва да се споменат:

- Испания прие нови разпоредби относно временните административни мерки срещу някои от сериозните нарушения, за които се предполага, че са били направени с цел избягване и ограничаване на техните вредни последствия. Тези мерки включват главно задържането на кораба в пристанището до налагане на парична гаранция. Това вече доказа своя възпиращ ефект, като намали броя на нарушенията. Бе създадена интернет страница относно санкциите, прилагани в случаи на нарушения, за да служат като насока за правни и съдебни критерии за бъдещи процедури.

- Франция засили своите контролни дейности по-специално по отношение на неспазването на минималния размер на рибата. 2006 г. бе първата година на прилагане на режима на административни санкции съгласно Статут 2006-11 за ориентиране на селското стопанство.

- Гърция създаде център за мониторинг на риболова, работещ 24 часа в денонощието, който съгласно националното законодателство може да налага санкции на корабите, извършващи нарушения.

- Италия пусна в действие нова система за обработка на данни FINSIEL за събиране на електронни данни от италианския риболовен флот с цел да изпълни своите задължения съгласно регламентите на ЕО и Решение C-161/05 на Съда на Европейските Общности.

- Словения също пусна в действие нова информационна система и подобри комуникацията със заинтересованите страни, за да повиши тяхната осведоменост по отношение на правилата на ОПОР. Център за мониторинг на риболова за събиране и проверка на риболовните данни бе създаден наскоро, за да обедини данните от VMS и системата InfoRib за информация от бордовите дневници, първата продажба и декларациите за разтоварване.

- Шведското законодателство определя размера на глобите за сериозни нарушения пропорционално на мощността на двигателя на кораба – минимум 10 и максимум 500 пъти неговата мощност в киловати. То също предвижда отнемането на лицензи за професионален риболов и за корабоплаване, но понастоящем единствено след влизане в сила на наказателна присъда. Това отнемане може да бъде постоянно в случай на повтарящи се нарушения от страна на оператора. Контролът на етапа на първата транзакция бе засилен и показа повече случаи на нарушения.

4. Сериозни нарушения в сравнение с броя на риболовните кораби във всяка държава-членка

Следната таблица посочва броя на активните кораби през 2006 г., който показва намаление с 10 % в сравнение с корабите, изброени в Регистъра на риболовните кораби за всяка държава-членка към 31 декември 2005 г., наред с общия брой сериозни нарушения, установени и докладвани от държавите-членки (изключително) за кораби, плаващи под тяхното знаме. Въпреки че би било неточно да се правят твърди заключения само от сравняването на тези числа с държавите-членки, тъй като нарушенията не винаги са свързани с нередностите, допускани от рибарите, но и от други икономически оператори, все пак изглежда, че при повечето от държавите-членки установените нередности, сравнени с размера на флота, подчертават лошото представяне на контролните дейности или дори липсата на такива при някои държави-членки.

Държава-членка | Брой на активните кораби | Сериозни нарушения |

Белгия | 107 | 29 |

Дания | 3 136 | 323 |

Германия | 2 017 | 101 |

Гърция | 17 878 | 351 |

Естония | 994 | 0 |

Испания | 13 357 | 2 061 |

Франция | 7 698 | 1 360 |

Ирландия | 1 843 | 223 |

Италия | 14 093 | 3 868 |

Кипър | 872 | 88 |

Латвия | 897 | 94 |

Литва | 266 | 4 |

Малта | 1 413 | 0 |

Нидерландия | 831 | 96 |

Полша | 884 | 129 |

Португалия | 8 715 | 1 352 |

Словения | 179 | 22 |

Финландия | 3 196 | 11 |

Швеция | 1 567 | 80 |

Обединеното кралство | 6 761 | 170 |

ОБЩО | 86 704 | 10 362 |

5. Докладите, изпратени от държавите-членки

Общият брой на докладваните от държавите-членки случаи е 10 362 , обхващащи целия списък от нарушения, включени в списъка на Регламент (ЕО) № 1447/1999 на Съвета. Този брой е с по-малко от 1 % по-нисък спрямо 2005 г., което трябва да се разглежда във връзка с намаляването с 10 % на общия брой на активните кораби на ЕС: следователно няма реално подобрение на равнището на съответствие с правилата на ОПОР. В абсолютно изражение държавите-членки са открили само 81 нарушения по-малко спрямо 2005 г. С цел улесняване на сравняването и наблюдаването на тенденцията следва да се отбележи, че броят на сериозните нарушения, установени през предишните години, е бил 7 298 през 2000 г., 8 139 през 2001 г., 6 756 през 2002 г., 9 502 през 2003 г.; 9 660 през 2004 г. и 10 443 през 2005 г.

Главните характеристики на приложените таблици могат да се обобщят, както следва:

83 % от нарушенията са били установени от Италия, Испания, Франция и Португалия. Тези държави също са сред държавите с по-голям брой кораби. През 2006 г. повечето сериозни нарушения, представляващи 20 % от всички нарушения, бяха извършени при складиране, обработка, предлагане за продажба и транспортиране на рибни продукти, несъответстващи на настоящите търговски стандарти, докато неразрешеният риболов бе на второ място с 18 % от случаите. Фалшифицирането или незаписването на данни се изкачи на трета позиция с 13 %, а неспазването на правилата за минималния размер е на четвърто място с 10 %. Останалите видове сериозни нарушения бяха по-малко от 10 % от общия брой. Процентите са подобни на тези за 2005 г., като все пак броят на случаите на складиране, обработка, предлагане за продажба и транспортиране на рибни продукти, несъответстващи на настоящите търговски стандарти, на риболова без лиценз или на фалшифицирането или незаписването на електронни данни, се е увеличил. Броят случаи на намеса в системата за наблюдение на риболовните кораби (VMS) също се увеличи в сравнение с предишни години.

През 2006 г. 7 973 процедури завършиха със санкция, представляващи 77 % от общия брой на установени нарушения, което е по-малко от предишната година, когато в 83 % от случаите бяха наложени санкции. Интересно е да се отбележи, че от започнатите процедури 72 % бяха административни, 25 % – наказателни, а останалите – смесени.

Все още съществуват значителни и необясними разлики за едни и същи видове нарушения в ЕС и средната глоба, налагана в ЕС при производствата, завършили с налагане на наказание през 2006 г., възлизаше на 1 548 EUR . Учудващо тази сума е равна на средната глоба за 2005 г., варираща от 170 EUR до 6 070 EUR в различните държави-членки. Средната глоба е по-малка от половината от средната глоба, наложена през 2003 г. (4 664 EUR) и по-малко от средната глоба, наложена през 2004 г. (2 272 EUR). Максималните глоби варират значително в държавите-членки от 170 EUR до 120 000.

Броят на отнетите лицензи беше 1 082, което за съжаление представлява само 10 % от случаите. За сравнение през 2004 г. бяха отнети 1 226 лицензи, което представлява 13 % от случаите. Следва да се отбележи, че тази мярка беше приложена в най-голяма степен в Гърция – в 71 % от случаите и в Испания – 36 %, в Дания и Нидерландия тя бе използвана в малко по-малко от 10 % от случаите, а за останалите държави-членки единствено в 2 % от случаите или по-малко.

В крайна сметка сумата, платена от рибарската промишленост вследствие на наложените през 2006 г. парични наказания (9, 281 милиона EUR), остава незначителна и засяга само 0,04 % от броя на всички активни риболовни кораби.

6. Общи забележки за докладите на държавите-членки

Подчертавайки още веднъж колко е трудно да се тълкуват наборите от числа в таблиците без коментари от страна на държавите-членки, Комисията заключава, че ситуацията спрямо предходната година реално не се е подобрила.

Особено безпокойство буди фактът, че неподходящото равнище на наложените санкции в повечето от установените случаи заедно с ниската вероятност от залавяне и преследване от страна на контролните органи може да убеди рибарите, че икономическата полза, която могат да извлекат от нарушаването на правилата, оправдава риска. Това несъответствие на равнището на наказанията позволява на риболовната промишленост да счита плащанията, налагани при нарушаване на правилата на ОПОР, за обикновени експлоатационни разходи и това премахва всякакъв истински стимул за съобразяване с правилата.

Временното отнемане на лицензи за риболов или за извършване на професионална дейност е много ефикасен инструмент за засилване на спазването на правилата на ОПОР, тъй като то може да бъде приложено бързо и има незабавен ефект. Комисията отбелязва, че някои държави-членки са въвели тази мярка, която преди е била непозната в тяхната правна система. За съжаление по-голямата част от държавите-членки все още не използват този инструмент, дори когато нарушаването на правилата е толкова сериозно, че да оправдае започването на наказателна процедура.

7. Нарушения, установени в рамките на Регионалните рибарски организации (RFMO)

Някои RFMO прилагат контролни схеми, които предвиждат записването на нарушения. Такива схеми съществуват например в рамките на Северозападната атлантическа рибарска организация (NAFO) и Североизточната атлантическа рибарска организация (NЕAFС).

RFMO изготвиха свои собствени списъци със считани за „сериозни“ нарушения на правилата, приети с цел опазване на ресурсите. Тези нарушения не са докладвани в контекста на настоящото съобщение, но Комисията предполага, че нарушенията на правилата на ОПОР, извършени от кораби, действащи в рамката на гореспоменатите RFMO, са записани сред случаите, съобщени на Комисията за целите на настоящото съобщение.

Подходящо е да се отбележи, че Европейската общност подава годишен доклад до горните организации за нарушенията, установени и съобщени на службите на Комисията от националните контролни органи. Не е възможно обаче да се сравнят данните, изпратени на RFMO, и онези, показани в приложенията към настоящото съобщение, тъй като видовете нарушения не са идентични.

В контекста на RFMO изглежда, че през 2006 г. бяха установени две сериозни нарушения от страна на кораби на Общността в зоната на NEAFC. За сравнение през същия период бяха установени три сериозни нарушения от страна на кораби на други страни по договора в зоната на NEAFC. По отношение на NAFO, ЕС и други страни по договора съобщиха и публикуваха 15 явни нарушения от страна на кораби на Общността. Броят на нарушенията намаля в сравнение с 2005 г., когато бяха публикувани 21 нарушения. Друго сравнение може да бъде направено с 12-те нарушения през 2006 г., извършени от други страни по договора. Интересно е да се отбележи в допълнение, че имаше промяна в NAFO през 2006 г. в посока увеличаване на пристанищните инспекции, включително и пристанищните инспекции на разтоварванията спрямо докладваните количества, сравняване при източника на данните за улова и електронно картографиране на дълбочината на водата спрямо целевите видове.

8. Бъдещо развитие

Значимостта на годишната публикация на Съобщението относно „сериозните нарушения“ трябва да бъде основно преоценена като инструмент за сравняване на показателите на държавите-членки при осигуряване на съответствие с правилата на ОПОР в контекста на бъдещата реформа на системата за контрол на ОПОР. Има спешна нужда да се гарантира, че на практика съществуват еднакви условия в държавите-членки. Общо мнение е, че е от първостепенно значение да се осигури пълна прозрачност по отношение на санкциите, налагани от държавите-членки за нарушения на правилата на ОПОР, за да се подобри прилагането. Все пак опитът със съобщенията за „сериозни нарушения“ от 2000 до 2006 година, доказа ясно, че това няма да е възможно без значителни адаптации на законодателните текстове на Общността и хармонизация на равнище на ЕО на процедурите за контрол.

Комисията отбелязва значителните разлики в санкциите, налагани от различните държави-членки за един и същ вид сериозни нарушения, и подчертава факта, че като цяло наложените наказания не са достатъчно възпиращи, тъй като не пораждат реален стимул за спазване на правилата. Резултатът е неспособността на системите за инспекция да откриват и предотвратяват нарушения. Комисията отбелязва, че националните системи се различават поради липсата на общи стандарти за инспекции, като в резултат на това не се гарантира подходящ инспекционен натиск, нито се оптимизират инспекционните дейности.

Две основни заключения могат да бъдат изведени от този преглед: първо, все още има сериозни недостатъци по отношение на контрола и прилагането на санкции при сериозните нарушения, което застрашава ефективността на общата политика в областта на рибарството. Второ, съществува липса на еднаквост, имаща като резултат неравномерното прилагане на равнище на ЕО.

Сметната палата стигна до същите заключения в своя силно критичен специален доклад 07/2007, подчертаващ, че санкциите трябва да имат възпиращ ефект и да бъдат хармонизирани.

В светлината на горното Комисията има намерение да започне амбициозна реформа на политиката на ЕС за контрол на рибарството. Инициативата трябва да обхваща всички отбелязани недостатъци по най-всеобхватен, глобален и интегриран начин. В контекста на реформата на системата за контрол ще е необходимо да се въведат хармонизирани административни санкции на равнище ЕО, да се приеме по-ясно определение за сериозни нарушения, както и по-ясно определение за мерките за прилагане. Реформата ще цели да гарантира равнопоставена и честна конкуренция, като по този начин се избегне миграцията на нарушителите към държави-членки, в които нарушенията се наказват с по-малка строгост, както и установяването сред операторите на култура на съобразяване с правилата. Освен това тя ще разработи нов хармонизиран подход към инспекциите и контрола, ще усили ефективността на системите за кръстосана проверка на данни, ще повиши капацитета на Комисията да гарантира съответствието с правилата на ОПОР, ще насърчи използването на модерни технологии и в крайна сметка ще развие култура на съобразяване с правилата. Приемането на настоящото предложение на Комисията е предвидено за октомври 2008 г.

По отношение на държавите-членки Комисията набляга, че те ще продължат да бъдат първите отговорни за гарантиране на прилагането на правилата на ОПОР след реформата на контрола и отново ги приканва вземат предвид по подходящ начин задължението да гарантират съответствие с правилата на ОПОР с всички възможни средства. Тя ги приканва по-специално да увеличат сътрудничеството помежду си за откриване и проследяване на нарушения. Комисията трябва да подчертае, че държавите-членки не изпълняват всички свои задължения, произтичащи от правилата на ОПОР. Един пример ще е достатъчен: Държавите-членки все още не са подходящо снабдени с нужните средства, които биха им позволили да събират, обработват и оценяват данните, свързани със „сериозни нарушения“ на правилата на ОПОР, както би трябвало да бъде. Държавите-членки не са създали бази данни за съхраняване на съответните аспекти, отнасящи се до всеки отделен случай.

Комисията би желала да подчертае тази точка. Без компютърна база данни, съдържаща набор от информация, която се отнася например за закононарушителя, кораба или предприятието, правните разпоредби, видовете и зоните на риболов, икономическия контекст, административните разходи, наложените основни и спомагателни санкции, няма да бъде възможно да се оценят правилно поведенията, административното изпълнение и ефикасността на текущото законодателство. Само чрез обработка на тези данни и на онези, които се съдържат в базите данни, вече предвидени от законодателството на Общността (като например регистър на флота, статистика, записи на VMS), би било възможно да се оцени представянето на държавите-членки, да се сравни то и евентуално да се променят административните процедури и законодателните текстове, така че правилата на ОПОР да бъдат прилагани ефективно. Липсата на кръстосана проверка на данните е също спешен проблем, който трябва да бъде разрешен. В тази връзка може да се отчете пример за добра практика, която е вече въведена в няколко държави-членки – системи за автоматична обработка на доклади от инспекции, даващи много добри резултати. Преимуществата на тези системи включват уеднаквяване на процедурите, централизиране на данните, простота на използване, спестяваща разходи за обучение, многоезикова поддръжка на всички приложения, гъвкавост в отговор на променящите се регламенти и по-добра сигурност чрез идентифициране, основано на формуляр.

Комисията вече предложи формат, който да бъде използван от националните администрации за тази цел. Тя е готова да подпомогне държавите-членки да въведат нови инструменти, също и финансово чрез съществуващите бюджетни редове.Следователно докато се подготвя всеобхватна реформа на рамката за контрол, Комисията приканва държавите-членки да сътрудничат и прилагат съответно нейното законодателство и административна организация.

Списък на таблиците в приложението

I брой на сериозните нарушения по държави-членки през 2006 година;

II нарушения по държави и националности през 2006 година;

III брой на случаите, в които са били наложени наказания и брой на нарушенията по видове сериозни нарушения и по държави-членки през 2006 година;

IV среден размер на глобата и брой на нарушенията по видове сериозни нарушения и по държави-членки през 2006 година;

V брой на конфискуванията и брой на нарушенията по видове сериозни нарушения и по държави-членки през 2006 година;

VI брой на отнетите лицензи и на сериозните нарушения по държави-членки през 2006 година;

VI A брой на временно отнети лицензи и на сериозните нарушения по държави-членки през 2006 година;

VI Б брой на окончателно отнети лицензи и на сериозните нарушения по държави-членки през 2006 година;

VII сума, платена от рибарския сектор във всяка държава-членка за годината в резултат на сериозни нарушения през 2006 г.;

VIII брой на сериозните нарушения по зони през 2006 година;

IX брой на сериозните нарушения по рибарски пристанища през 2006 година;

X вид на започналата процедура по сериозно нарушение и по държава-членка през 2006 година.

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[pic]

[1] ОВ L 167, 2.7.1999 г., стр. 5.

[2] Член 25 от Регламент (ЕО) № 2371/2002 на Съвета от 20 декември 2002 година относно опазването и устойчивата експлоатация на рибните ресурси в рамките на общата политика в областта на рибарството, ОВ L 358, 31.12.2002 г., стр. 59

[3] ОВ L 328, 22.12.1999 г., стр. 62.

[4] COM(2001) 650, 12.11.2001 г.

[5] COM(2002) 687, 5.12.2002 г.

[6] COM(2003) 782, 15.12.2003 г.

[7] COM(2005) 207, 30.5.2005 г.

[8] COM(2007) 448, 25.7.2007 г.